Prinses Charlene van Monaco (September 2020) (Foto: Eric Gaillard/Pool/AFP)
Prinses Charlene van Monaco moes 'n operasie ondergaan om 'n oor-neus-en-keel infeksie te behandel wat sy in Mei opgedoen het. 'n Bron in die paleis het Saterdag aan AFP gesê die operasie het "baie goed afgeloop".
Sy is Vrydag in Suid-Afrika onder algemene verdowing geopereer. "Dit is die laaste behandeling wat sy moet ondergaan ná die infeksie. Sy sal 48 uur onder waarneming bly," het die bron bygevoeg.
Charlene (43), wat in Zimbabwe gebore is, het die grootste deel van vanjaar in Suid-Afrika gebly. Prins Albert en die egpaar se kinders het ná 'n vorige operasie in Augustus by haar aangesluit.
Sy is vroeg in September van die lodge, waar sy tuisgaan, na 'n hospitaal geneem toe sy ineengestort het weens komplikasies van die infeksie. Sy is onder 'n skuilnaam by 'n hospitaal in Durban behandel.
Die voormalige Suid-Afrikaanse Olimpiese swemmer het in 2011 met prins Albert II getrou, maar haar verlengde verblyf in Suid-Afrika vanjaar het gerugte die ronde laat doen dat die twee se paaie moontlik gaan skei.
Albert (63) is die seun van prins Rainer III en Grace Kelly, 'n Amerikaanse filmster wat in 1982 in 'n motorongeluk oorlede is.